## Rješenje Agencije za zaštitu tržišnog natjecanja klasa: UP/I 030-02/98-01/253, ubroj: 580-02/99-1 od 14

### NN 12/1999 (4.2.1999.), Rješenje Agencije za zaštitu tržišnog natjecanja klasa: UP/I 030-02/98-01/253, ubroj: 580-02/99-1 od 14

# AGENCIJA ZA ZAŠTITU TRŽIŠNOG NATJECANJA

Na temelju članka 35. Zakona o zaštiti tržišnog natjecanja ("Narodne
novine", br. 48/95, 52/97 i 89/98) u upravnoj stvari utvrđivanja narušavanja
slobodnog tržišnog natjecanja, a po zahtjevu Hrvatske obrtničke komore,
sa sjedištem u Zagrebu, Ilica 49/III, zastupane po tajniku dr. Petru Sindičiću,
protiv Hrvatskog zavoda za zdravstveno osiguranje, sa sjedištem u Zagrebu,
Margaretska 3, zastupanog po direktoru Branku Malenici i protiv poduzetnika
GHETALDUSA d.d., sa sjedištem u Zagrebu, Getadićeva 5, zastupanog po predsjedniku
Uprave Josipu Mesariću, temeljem odluke Savjeta za zaštitu tržišnog natjecanja
donesene na 23. sjednici, održanoj 12. siječnja 1999. (članak 30. stavak
2. točke 1. i 2. i stavak 3. Zakona o zaštiti tržišnog natjecanja) ravnateljica
Agencije za zaštitu tržišnog natjecanja donosi

## **RJEŠENJE**

1. Ugovor o poslovnoj suradnji u svezi provedbe Pravilnika o ortopedskim
i drugim pomagalima, klasa: 501-09/98-01/552, ur. broj: 338-01-04-98-1,
sklopljen 28. srpnja 1998. između Hrvatskog zavoda za zdravstveno osiguranje,
sa sjedištem u Zagrebu, Margaretska 3 i poduzetnika Ghetaldusa d.d. iz
Zagreba, Getaldićeva 5, proglašava se ništavnim.

2. Obvezuje se poduzetnik Ghetaldus d.d. iz Zagreba, Getaldićeva 5,
da Hrvatskoj obrtničkoj komori iz Zagreba, Ilica 49/III, nadoknadi troškove
postupka na ime upravne pristojbe u iznosu od 5.000,00 kuna.

Rok izvršenja: trideset (30) dana od dana dostave ovoga rješenja.

3. Ovo rješenje je konačno u upravnom postupku.

4. Ovo rješenje bit će objavljeno u "Narodnim novinama".

Obrazloženje

Hrvatska obrtnička komora sa sjedištem u Zagrebu, Ilica 49/III, (u daljnjem
tekstu: HOK) zastupana po tajniku HOK-a dr. Petru Sindičiću, podnijela
je Agenciji za zaštitu tržišnog natjecanja (u daljnjem tekstu: Agencija)
15. rujna 1998. zahtjev za pokretanje postupka za utvrđivanje narušavanja
slobodnog tržišnog natjecanja primjenom članka 7. stavak 1. točka 6. i
stavak 2., članka 15. stavak 2., vezano uz članak 4., te članka 20. točke
8. i 9. Zakona o zaštiti tržišnog natjecanja ("Narodne novine", br. 48/95,
52/97 i 89/98, u daljnjem tekstu: ZZTN) protiv Hrvatskog zavoda za zdravstveno
osiguranje iz Zagreba, Margaretska 3 (u daljnjem tekstu: HZZO) i protiv
poduzetnika Ghetaldusa d.d. iz Zagreba, Getaldićeva 5 (u daljnjem tekstu:
Ghetaldus d.d.). U spomenutom zahtjevu HOK se pozvao u cijelosti na zahtjev
od 4. rujna 1998. koji je dostavio Agenciji protiv HZZO-a i poduzetnika
Marina Getaldića d.d. iz Zagreba, Getaldićeva 5, te je isti proširio i
na poduzetnika Ghetaldusa d.d. s napomenom da je riječ o sličnom činjeničnom
stanju i sličnim ugovornim odredbama.

U privitku zahtjeva HOK je dostavio i dopis od 26. kolovoza 1998. upućen
HZZO-u kojim je zatražio dostavu na uvid Ugovora o poslovnoj suradnji koji
je sklopljen između HZZO-a i poduzetnika Ghetaldusa d.d.

HOK nadalje navodi da je poduzetnik Ghetaldus d.d. pozvao optičare na
sklapanje Ugovora o poslovnoj suradnji u svezi s operacionalizacijom Pravilnika
o ortopedskim i drugim pomagalima koji sadrže odredbe koje su po mišljenju
HOK-a u suprotnosti s člankom 7. i drugim odredbama ZZTN.

Agencija je 14. rujna 1998. pokrenula posebni ispitni postupak sukladno
članku 142. Zakona o općem upravnom postupku ("Narodne novine", br. 53/91)
i članku 15. stavak 2., vezano uz članak 4., te članak 20. točke 8. i 9.
ZZTN protiv HZZO-a i poduzetnika Ghetaldusa d.d., kojim je zatražila očitovanje
HZZO-a, te dostavu Ugovora o poslovnoj suradnji koji je HZZO sklopio s
poduzetnikom Ghetaldusom d.d.

HZZO se na navode podnositelja zahtjeva očitovao dopisom od 22. rujna
1998.

U svom očitovanju HZZO je istaknuo sljedeće:

- uvjeti i način ostvarivanja prava na ortopedska pomagala, vrste pomagala
i cijena pomagala, te druga pitanja vezana uz ostvarenje tog prava regulirana
su Pravilnikom o ortopedskim i drugim pomagalima ("Narodne novine", br.
108/96, 13/97, 92/98, 97/98 i 104/98, u daljnjem tekstu: Pravilnik),

- člankom 78. Pravilnika uređeno je da HZZO sklapa ugovore o isporuci
pomagala s isporučiteljima na godinu dana,

- člankom 79. Pravilnika određeno je što se ugovorom uređuje (među ostalim
i propisana kakvoća pomagala),

- u cilju obveze osiguranja jedinstvenog standarda očnih pomagala HZZO
se odlučio za naočale propisati standard okvira za naočale koje će ugovorni
isporučitelji isporučivati osiguranim osobama HZZO-a, a odredio je isti
prema standardu najvećeg hrvatskog proizvođača s najdužom tradicijom tj.
prema standardu poduzetnika Ghetaldusa d.d.,

- HZZO je sklopio Ugovor o poslovnoj suradnji u svezi provedbe Pravilnika
o ortopedskim i drugim pomagalima klasa: 501-09/98-01/552, ur. br. 338-01-04-98-1
od 28. srpnja 1998. s poduzetnikom Ghetaldusom d.d., kojim je obvezao rečenog
poduzetnika da osigura proizvodnju okvira za naočale utvrđene kvalitete,
te da iste isporučuju ugovornim isporučiteljima (u daljnjem tekstu: optičarima)
po nižim cijenama od cijena koje HZZO plaća optičarima, a koje su navedene
u popisu pomagala iz Pravilnika,

- da HZZO nije nigdje naveo, zatražio ili uputio optičare, da nabavljaju
okvire za naočale od poduzetnika Ghetaldusa d.d.,

- da će HZZO sklopiti ugovor sa svakim optičarem koji nabavlja okvire
za naočale kod domaćih proizvođača koji proizvode okvire za naočale traženog
standarda i za to imaju uvjerenje o kvaliteti, ako udovoljavaju i ostalim
traženim standardima,

- te da HZZO nije imao nikakvog utjecaja na ugovorene odredbe iz Ugovora
o poslovnoj suradnji između poduzetnika Ghetaldusa d.d. i optičara.

Agencija je sukladno članku 149. stavku 1. ZUP-a održala 29. listopada
1998. usmenu raspravu u ovom predmetu.

Iz spisa predmeta, klasa: UP/I 030-02/98-01/58, koji je HOK pokrenuo
protiv HZZO-a, izdvojena je 12. studenoga 1998. dokumentacija vezana uz
Ugovor o poslovnoj suradnji u svezi provedbe Pravilnika o ortopedskim i
drugim pomagalima, klasa: 501-09/98-01/552, ur. broj: 338-01-04-98-1 od
28. srpnja 1998., koji je HZZO sklopio s poduzetnikom Ghetaldusom d.d.,
te Agencija o istoj nadalje vodi poseban postupak pod brojem klasa: UP/I
030-02/98-01/253.

Nakon ocjene svih dokaza (pisanih očitovanja stranaka i izjava stranaka
s održane usmene rasprave) Agencija je utvrdila sljedeće:

1. a) Sukladno članku 4. ZZTN Agencija je temeljem zahtjeva HOK-a od
15. rujna 1998. bila ovlaštena pokrenuti poseban ispitni postupak protiv
HZZO-a i poduzetnika Ghetaldusa d.d. jer primjena ZZTN ne priječi obavljanje
zadaće koja je HZZO-u posebnim propisom povjerena i zbog koje je isti osnovan.

b) Pozivajući se na spomenuti članak 79. Pravilnika, te članak 17. Zakona
o zdravstvenom osiguranju koji propisuje da pravo zdravstvenog osiguranja
razumijeva osiguravanje zdravstvenog standarda pod jednakim uvjetima za
sve osigurane osobe, HZZO je prema očitovanju njegovog predstavnika danom
na usmenoj raspravi od 29. listopada 1998., osim vrste prava i pomagala,
utvrdio i standard cijene i kakvoće pomagala te dostupnosti mreže isporučitelja.
To je osigurao na način da je pozvao najvećeg hrvatskog proizvođača okvira
za naočale poduzetnika Ghetaldusa d.d. te s istim 28. srpnja 1998. sklopio
Ugovor o poslovnoj suradnji u svezi provedbe Pravilnika o ortopedskim i
drugim pomagalima pod brojem klase: 501-09/98-01/552, ur. broj: 338-01-04-98-1.

Standard okvira za naočale HZZO je odredio prema standardu koji je posjedovao
poduzetnik Ghetaldus d.d., objašnjenjem danim pred Agencijom da je riječ
o standardu koji postoji na tržištu. Spomenutim Ugovorom o poslovnoj suradnji
HZZO je obvezao poduzetnika Ghetaldusa d.d. na redovitu isporuku optičarima
okvira za naočale, te je također osigurao cijenu koja je niža od cijene
utvrđene Pravilnikom, odnosno cijene koju HZZO plaća optičarima.

c) Temeljem spomenutog Ugovora o poslovnoj suradnji sklopljenog između
poduzetnika Ghetaldusa d.d. i HZZO-a rečeni poduzetnik je pozvao optičare
na sklapanje Ugovora o poslovnoj suradnji u svezi s operacionalizacijom
Pravilnika o ortopedskim i drugim pomagalima koji sadržavaju odredbe koje
po sadržaju odgovaraju odredbama ugovora o isključivoj kupnji (isključiva
kupnja od rečenih proizvođača, unaprijed ugovoren neto godišnji promet,
zabrana obavljanja iste djelatnosti, te ugovorna kazna u slučaju protivnog
postupanja). Poduzetnik Ghetaldus d.d. sklopio je 94 navedena Ugovora o
poslovnoj suradnji s optičarima iz cijele Hrvatske, što u postotku iznosi
40 posto od ukupnog broja optičara koji su podnijeli ponudu HZZO-u za sklapanje
Ugovora o načinu provedbe ostvarivanja prava osiguranih osoba HZZO-a na
očna pomagala.

d) HZZO u okviru prava iz obveznog zdravstvenog osiguranja osigurava
svim osiguranicima pravo na ortopedska i druga pomagala sukladno članku
16. stavku 2. Zakona o zdravstvenom osiguranju, a pod uvjetima određenim
prethodno spomenutim Pravilnikom. Novčani rashodi HZZO-a na ime ortopedskih
i drugih pomagala u 1997. godini iznosili su 163,270.132.00 kn.

Agencija, tretirajući HZZO kao kupca rečenih pomagala, odnosno imajući
u vidu sredstva koja isti isplaćuje na ime participacije osiguranim osobama,
utvrdila da HZZO u tom dijelu svoje djelatnosti ima vladajući položaj sukladno
članku 15. stavak 2. i članku 18. stavak 1. točka 6. ZZTN.

Prema obrađenoj statističkoj dokumentaciji dostavljenoj od stranaka
i Zavoda za ispitivanje kvalitete robe d.d. iz Zagreba (u daljnjem tekstu:
ZIK), te dokumentaciji dobivenoj po službenoj dužnosti od ostalih proizvođača
i uvoznika dioptrijskih okvira za naočale sukladno članku 34. stavku 1.
točki 1. ZZTN, Agencija je utvrdila da udio poduzetnika Ghetaldusa d.d.
u ukupnom prihodu u 1997. godini svih domaćih proizvođača okvira za naočale
koji proizvode okvire iste kvalitete kao i poduzetnik Ghetaldus d.d., te
posjeduju odgovarajuće certifikate iznosi 71,3%.

Pored navedenog promatran je i udio poduzetnika Ghetaldusa d.d. u ukupnom
prihodu proizvođača i uvoznika dioptrijskih okvira za naočale, pod uvjetom
da i uvoznici posjeduju certifikat ZIK-a o kvaliteti, te tada udio poduzetnika
Ghetaldusa d.d. u ukupnom prihodu iznosi 67,1%.

Sukladno članku 19. stavku 1. ZZTN tržište na kojem djeluju HZZO i poduzetnik
Ghetaldus d.d. je cjelokupno područje Republike Hrvatske. Prema vrsti robe
mjerodavno tržište koje se promatra sukladno članku 19. stavku 2. su okviri
za naočale čiju cijenu osiguranicima nadoknađuje HZZO.

Udio poduzetnika Ghetaldusa d.d. u ukupnom prihodu ostvarenom po osnovi
participacije HZZO u odnosu na tako ostvareni ukupni prihod ostalih domaćih
proizvođača je 46,5%. U ukupnom prihodu ostvarenom od participacije HZZO
domaćih proizvođača i uvoznika dioptrijskih okvira pod uvjetom da isti
imaju uvjerenje ZIK-a o kvaliteti, udio poduzetnika Ghetaldus d.d. iznosi
44,9%.

Prema iznijetom, nesporan je i vladajući položaj poduzetnika Ghetaldusa
d.d., sukladno članku 15. stavku 2. ZZTN.

Agencija je nadalje utvrdila da tržišna snaga i nadmoćan položaj HZZO-a
i poduzetnika Ghetaldusa d.d. u odnosu na svoje takmace na tržištu ne proizlazi
samo iz njihove financijske snage već osobito iz njihove sposobnosti uklanjanja
takmaca na tržištu ili dijelu tržišta usmjeravanjem na druge poduzetnike
i stvaranjem prepreka drugim poduzetnicima da pristupe na to tržište sukladno
članku 18. stavku 1. točka 6. ZZTN.

HZZO je 28. srpnja 1998., dakle neposredno prije nego što je 13. kolovoza
1998. uputio poziv optičarima za sklapanje ugovora o isporuci očnih pomagala,
sklopio spomenuti Ugovor o poslovnoj suradnji s najvećim proizvođačem okvira
za naočale u Republici Hrvatskoj, poduzetnikom Ghetaldusom d.d.

Temeljem tog Ugovora, poduzetnik Ghetaldus d.d. sklapa Ugovore o poslovnoj
suradnji s karakteristikama ugovora o isključivoj kupnji s 40 posto optičara
u Republici Hrvatskoj, koji su podnijeli ponudu HZZO-u za sklapanje ugovora
o isporuci očnih pomagala u smislu članka 78. Pravilnika. Na taj način
su HZZO i poduzetnik Ghetaldus d.d. koristeći svoj vladajući položaj, neovisno
od toga je li im to bila namjera ili ne, ograničili slobodno tržišno natjecanje
stvaranjem prepreka drugim proizvođačima okvira za naočale da pristupe
tom tržištu.

Naime, utvrđeno je da u Hrvatskoj djeluju i drugi proizvođači okvira
za naočale koji proizvode okvire za naočale iste kvalitete kao i poduzetnik
Ghetaldus d.d. i posjeduju traženo uvjerenje o kvaliteti koje je izdao
ZIK. To potvrđuje i podatak da je HZZO početkom rujna dobio ponudu za sklapanje
ugovora o poslovnoj suradnji s HZZO-om od četiri proizvođača okvira za
naočale te jednog uvoznika koji imaju propisano uvjerenje o kvaliteti izdano
od ZIK-a.

Iz izjava iznesenih na usmenoj raspravi 29. listopada 1998. utvrđeno
je da HZZO nema interesa za sklapanje ugovora o poslovnoj suradnji s bilo
kojim drugim proizvođačem okvira za naočale u Republici Hrvatskoj.

e) Iz naznačenih odredbi u uvodu Ugovora o poslovnoj suradnji u svezi
provedbe Pravilnika o ortopedskim i drugim pomagalima, koji je sklopljen
28. srpnja 1998. između HZZO-a i poduzetnika Ghetaldusa d.d. ne proizlazi
da je HZZO ovlašten sklapati Ugovore o poslovnoj suradnji s pojedinim proizvođačima.
HZZO je ovlašten člankom 78. Pravilnika sklapati ugovore o isporuci očnih
pomagala s optičarima, a ne s proizvođačima okvira za naočale. Osim toga,
HZZO odgovara za kvalitetu pomagala, dakle cijelih naočala, te može od
optičara zahtijevati pomagala određenog standarda, ali taj standard ne
može utvrditi standardom koji posjeduje najveći proizvođač na način da
s istim sklapa spomenuti Ugovor o poslovnoj suradnji, koji služi kao temelj
za sklapanje Ugovora o poslovnoj suradnji između najvećeg hrvatskog proizvođača
okvira za naočale i 40 posto optičara širom Hrvatske, koji sadrže odredbe
karakteristične za ugovore o isključivoj kupnji.

Sklapanjem navedenog Ugovora o poslovnoj suradnji od 28. srpnja 1998.
HZZO i poduzetnik Ghetaldus d.d. nesporno su povrijedili odredbu članka
7. stavak 1. točka 6. ZZTN koja propisuje da su zabranjeni sporazumi kojima
je cilj, posljedica ili mogući učinak ograničavanje ili sprječavanje slobodnog
tržišnog natjecanja, a osobito sporazumi kojima se ograničava pristup tržištu
ili isključuje s tržišta poduzetnike koji nisu sudionici sporazuma, te
se takvi sporazumi u stavku 2. članka 7. ZZTN proglašavaju ništavnim.

Naročito ograničavajući učinak spomenutog ugovora o poslovnoj suradnji
proizlazi iz utvrđenog vladajućeg položaja ugovornih strana.

Slijedom iznijetog utvrđenog činjeničnog stanja valjalo je donijeti
odluku kao u točki 1. izreke ovoga rješenja.

2. Temeljem zahtjeva HOK-a od 30. studenog 1998. za naknadu troškova
postupka, a primjenom članka 114. stavak 2. i 4. i članka 117. stavak 1.
i 2. ZUP-a poduzetnik Ghetaldus d.d. dužan je u roku od trideset (30) dana
od dana dostave ovoga rješenja na račun HOK-a nadoknaditi troškove postupka
na ime upravne pristojbe u svoti od 5.000,00 kuna predviđene člankom 14.
točkom 18. pod nazivom "Pristojbe za zaštitu tržišnog natjecanja", tarifnim
brojem 108. Zakona o izmjenama i dopunama Zakona o upravnim pristojbama
("Narodne novine", br. 131 od 5. prosinca 1997.), kao što je i odlučeno
točkom 2. izreke ovoga rješenja.

3. Ovo rješenje je konačno u upravnom postupku. Nepostupanje po ovom
rješenju imat će za posljedicu poduzimanje radnji radi primjene kaznenih
odredbi na HZZO, i poduzetnika Ghetaldusa d.d. sukladno članku 40. stavak
1. točka 4. ZZTN, te primjenu kaznenih odredbi na njihove odgovorne osobe
predviđene člankom 40. stavkom 2. ZZTN.

4. Na osnovu članka 37a. stavka 1. ZZTN, rješenje će biti objavljeno
u "Narodnim novinama", te je odlučeno kao u točki 4. izreke ovoga rješenja.

*Uputa o pravnom lijeku*

Protiv ovog rješenja nije dopuštena žalba, ali nezadovoljna stranka
može, sukladno odredbama članka 37. ZZTN pokrenuti upravni spor kod Upravnog
suda Republike Hrvatske u roku od trideset (30) dana od dana dostave ovoga
rješenja.

Klasa: UP/I 030-02/98-01/253
Urbroj: 580-02/99-1
Zagreb, 14. siječnja 1999.

Ravnateljica
**dr. Deša Mlikotin Tomić,** v. r.

Rješenje, NN 12/1999-290